  Анжелика Тихонова корреспондент Удмуртиысь Максим Вылегжанин Россилэн чемпионатаз масс-стартын вормиз. Со сярысь Россиысь Куасэн бызьылонъя федерацилэн пресс-службаез ивортэ. 2019-тӥ арын 7-тӥ оштолэзе Архангельск улосвылын куасэн бызьылонъя Россилэн чемпионатэзлэн нырысетӥ люкетэз йылпумъяськиз. Воргоронъёс классика амалэн 50 иськеме масс-стартын вожвылъяськизы. Максим Вылегжанин сюресэз 2 час 6 минут 42 секунд ӵоже ортчиз но нырысетӥ луиз. Куинетӥ интыез но Удмуртиысь спортсмен - Сергей Ардашев - басьтӥз (+23,2). Азвесь медаль Комиысь Илья Семиков утӥз (+11,3).  Дас кужмоосыз спортсменъёс пӧлы озьы ик шедизы элькунысьтымы Константин Главатских(4-тӥ инты), Евгений Вахрушев (8-тӥ инты) но Александр Уткин (10-тӥ инты).  Тодэ вайытом, азьвыл Удмуртилэн люкам командаез Россилэн чемпионатаз воргоронъёслэн эстафетаязы вормисе потӥз.  Тегъёс: Спорт МаксимВылегжанин Удмуртия Россия куасэнбызьылон  